Hudobná ikona sa objavila neskoro v noci v priestoroch baru Boom Boom Room vychýreného hotela The Standard, kde sa konal divoký žúr, pričom zaspievala dva songy – hit Hung Up a skladbu I don't search what I find. Prítomný dav bol vo vytŕžení.
"Neosláviť Pride bez ľudí by pre mňa bola tragédia … neberte nič ako samozrejmosť, pretože nikdy neviete, čo nás všetkých čaká za rohom. Naučte sa mať radi sami seba," odkázala Madonna davu podľa portálu magazínu Variety.
Slávna speváčka počas svojho krátkeho vystúpenia vyšla na vyvýšený bar a predviedla sa v poriadne provokatívnom outfite. Napriek veku 62 rokov mala na sebe len kratučké šortky, sieťované pančuchy a prsia jej bolo jasne vidieť pod priehľadnou podprsenkou stlačenou korzetovým topom. Na Instagrame sa neskôr objavili zábery, na ktorých už má pod sieťovaným tričkom inej farby čiernu podprsenku.
Kráľovnú popu v nočnom klube sprevádzal aj mladý priateľ – tanečník Ahlamalik Williams, no speváčka zverejnila na svojom profile na Instagrame aj záber dcéry Lourdes, najstaršej ratolesti, ktorú priviedla na svet v roku 1996. Tá sa zjavne zabávala v nočnom klube po boku slávnej mamy.
Okrem Madonny sa v nočnom klube objavilo množstvo známych osobností, medzi nimi aj zástupcov LGBTQ komunity, napríklad moderátor a reportér Anderson Cooper, herec Zachary Quinto, moderátor Andy Cohen či spevák Adam Lambert.